- Vi har set isbjørne og tigre, der blev fodret og en masse andre dyr. Sådan lyder det fra Daniel Hove, der er blandt de gæster, som søndag valgte at tage en tur i Aalborg Zoo - nu det igen kan lade sig gøre. Det er langt fra hverken første eller sidste gang, at den 11-årige dreng fra Aalborg er kommet i zoo - i hvert fald ikke, hvis det står til ham selv og farmor Lise. - Vi har set meget frem til dagen, for Daniel er så glad for at komme her, fortæller Lise Hove, der tidligere blandt andet har givet børnebørnene årskort til netop Aalborg Zoo. - Det er dejligt at have sine børnebørn med. Og den her zoo er fantastisk, der er mange flotte dyr, og her er meget velholdt, siger hun. På med masken indenfor Daniel Hove har også set frem til endelig igen at kunne komme ind og se dyrene. - Jeg har glædet mig til i dag. Jeg kommer tit her i zoo – både med farmor og med skolen, siger Daniel Hove. Også biograferne har fra i dag søndag mulighed for at åbne. TV2 Nord var søndag eftermiddag forbi Biffen i Nordkraft i Aalborg til film. Coronapandemien spøger fortsat, men Aalborg Zoo har i lighed med en række andre kulturtilbud rundt om i landet fået politisk ja til at måtte åbne - trods restriktioner. Og coronafaren synes ikke at være noget, der skræmmer farmor og barnebarnet fra Aalborg. - Det er trygt nok at færdes her. Jeg er ikke nervøs overhovedet. Man har mundbind på indendørs, så det er fint, og så her heller ikke så mange mennesker i dag, siger Lise Hove.

Referat:
Det var et glædeligt gensyn med Aalborg Zoo for Lise og Daniel Hove, da haven igen kunne byde gæster velkommen.